text: РЕШЕНИЕ ЗА ИЗПЪЛНЕНИЕ (ЕС) 2015/398 НА КОМИСИЯТА
  от 13 февруари 2015 година
  за изменение на Решение 2008/185/ЕО по отношение на включването на Унгария в списъка на държавите членки или регионите от тях, които са свободни от болестта на Ауески
  (нотифицирано под номер С(2015) 718)
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), и по-специално член 9, параграф 2 и член 10, параграф 2 от нея,
  като има предвид, че:
  (1)
  В Директива 64/432/ЕИО се определят приложимите правила по отношение на търговията с говеда и свине в Съюза. В член 9 от посочената директива се определят критериите за одобряване на задължителните национални програми за контрол на определени заразни болести, включително и на болестта на Ауески. Наред с това в член 10 от посочената директива се предвижда, че когато дадена държава членка счита, че нейната територия или част от нейната територия е свободна от такива болести, включително и от болестта на Ауески, тя представя на Комисията подходяща подкрепяща документация.
  (2)
  С Решение 2008/185/ЕО на Комисията (2) се определят допълнителните гаранции при придвижването на свине между държавите членки. Тези гаранции са свързани с класификацията на държавите членки според техния статут по отношение на болестта на Ауески.
  (3)
  В приложение I към Решение 2008/185/ЕО са изброени държавите членки или регионите от тях, които са свободни от болестта на Ауески и в които е забранена ваксинацията. В приложение II към същото решение са изброени държавите членки или регионите от тях, в които действат одобрени национални програми за контрол и ликвидиране на болестта на Ауески.
  (4)
  Унгария понастоящем е включена в списъка в приложение II към Решение 2008/185/ЕО на държави членки или региони от тях, в които има въведени одобрени национални програми за контрол и ликвидиране на болестта на Ауески.
  (5)
  Унгария представи документация в подкрепа на заявлението си за обявяване на Унгария за свободна от болестта на Ауески.
  (6)
  След направената оценка на подкрепящата документация, внесена от Унгария, повече не е целесъобразно Унгария да фигурира в приложение II към Решение 2008/185/ЕО, а вместо това тя следва да бъде включена в списъка в приложение I към него.
  (7)
  Поради това Решение 2008/185/ЕО следва да бъде съответно изменено.
  (8)
  Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  Приложения I и II към Решение 2008/185/ЕО се заменят с текста на приложението към настоящото решение.
  Член 2
  Адресати на настоящото решение са държавите членки.
  Съставено в Брюксел на 13 февруари 2015 година.